ประกาศศาลรัฐธรรมนูญเรื่อง หลักเกณฑ์และวิธีการแต่งตั้ง การเลื่อนข้าราชการสํานักงานศาลรัฐธรรมนูญให้ดํารงตําแหน่งในระดับที่สูงขึ้น และการเปลี่ยนสายงาน(ฉบับที่ 2)พ.ศ. 2563-------------------------------------------------- โดยที่เป็นการสมควรแก้ไขเพิ่มเติมหลักเกณฑ์และวิธีการคัดเลือกเพื่อแต่งตั้งข้าราชการสํานักงานศาลรัฐธรรมนูญให้ดํารงตําแหน่งเลขาธิการสํานักงานศาลรัฐธรรมนูญ (บริหารระดับสูง) ของประกาศศาลรัฐธรรมนูญ เรื่อง หลักเกณฑ์และวิธีการแต่งตั้ง การเลื่อนข้าราชการสํานักงานศาลรัฐธรรมนูญ ให้ดํารงตําแหน่งในระดับที่สูงขึ้น และการเปลี่ยนสายงาน พ.ศ. 2560 เพื่อประโยชน์สูงสุดต่อการบริหารราชการภายในสํานักงานศาลรัฐธรรมนูญ ให้มีประสิทธิภาพมีประสิทธิผล และมีความเหมาะสม อาศัยอํานาจตามความในมาตรา 6 วรรคหนึ่ง (2) แห่งพระราชบัญญัติสํานักงานศาลรัฐธรรมนูญ พ.ศ. 2542 และข้อ 8 ของระเบียบศาลรัฐธรรมนูญว่าด้วยการบริหารงานบุคคล พ.ศ. 2557 จึงออกประกาศไว้ ดังนี้ข้อ ๑ ประกาศนี้เรียกว่า "ประกาศศาลรัฐธรรมนูญ เรื่อง หลักเกณฑ์และวิธีการแต่งตั้งการเลื่อนข้าราชการสํานักงานศาลรัฐธรรมนูญ ให้ดํารงตําแหน่งในระดับที่สูงขึ้น และการเปลี่ยนสายงาน (ฉบับที่ 2) พ.ศ. 2563"ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกความตามข้อ 9 ของประกาศศาลรัฐธรรมนูญ เรื่อง หลักเกณฑ์และวิธีการแต่งตั้ง การเลื่อนข้าราชการสํานักงานศาลรัฐธรรมนูญ ให้ดํารงตําแหน่งในระดับที่สูงขึ้น และการย้ายเปลี่ยนสายงาน พ.ศ. 2560 และให้ใช้ความต่อไปนี้แทน "ข้อ 9 การคัดเลือกเพื่อแต่งตั้งข้าราชการสํานักงานศาลรัฐธรรมนูญให้ดํารงตําแหน่งเลขาธิการสํานักงานศาลรัฐธรรมนูญ (บริหารระดับสูง) ให้ดําเนินการ ดังนี้ (1) ให้ประธานศาลรัฐธรรมนูญเป็นผู้เสนอข้าราชการสํานักงานศาลรัฐธรรมนูญผู้สมควรดํารงตําแหน่งเลขาธิการสํานักงานศาลรัฐธรรมนูญ เพื่อขอความเห็นชอบต่อคณะตุลาการศาลรัฐธรรมนูญหรือ (2) กรณีมีเหตุผลและความจําเป็นเพื่อประโยชน์ของทางราชการ ประธานศาลรัฐธรรมนูญอาจดําเนินการคัดเลือกเพื่อแต่งตั้งข้าราชการสํานักงานศาลรัฐธรรมนูญ ข้าราชการพลเรือนสามัญข้าราชการรัฐสภาสามัญ ข้าราชการธุรการของศาลยุติธรรม ข้าราชการธุรการของศาลปกครอง หรือข้าราชการขององค์กรอิสระตามรัฐธรรมนูญ ให้ดํารงตําแหน่งเลขาธิการสํานักงานศาลรัฐธรรมนูญโดยประธานศาลรัฐธรรมนูญเป็นผู้เสนอข้าราชการผู้สมควรดํารงตําแหน่งเลขาธิการสํานักงานศาลรัฐธรรมนูญเพื่อขอความเห็นชอบต่อคณะตุลาการศาลรัฐธรรมนูญ การดําเนินการตามข้อ 9 วรรคหนึ่ง (2) ให้ดําเนินการ ดังนี้ (1) ให้ประธานศาลรัฐธรรมนูญแต่งตั้งคณะกรรมการสรรหาคณะหนึ่งจํานวนสามคนประกอบด้วย ตุลาการศาลรัฐธรรมนูญหนึ่งคนเป็นประธาน ตุลาการศาลรัฐธรรมนูญหนึ่งคนเป็นกรรมการ และกรรมการผู้ทรงคุณวุฒิด้านการบริหารหนึ่งคน ซึ่งแต่งตั้งจากบุคคลภายนอกศาลรัฐธรรมนูญเป็นกรรมการ โดยมีหัวหน้าส่วนราชการภายในที่รับผิดชอบด้านการบริหารงานบุคคลของสํานักงานศาลรัฐธรรมนูญเป็นเลขานุการ (2) ให้คณะกรรมการสรรหากําหนดเกณฑ์การประเมิน วิธีการและเงื่อนไขในการสรรหาโดยอย่างน้อยต้องมีวิธีการสัมภาษณ์ การเสนอวิสัยทัศน์ และการทดสอบความรู้ความสามารถโดยคณะกรรมการสรรหาอาจกําหนดวิธีการอย่างอื่นตามที่เห็นว่าเหมาะสมเพิ่มขึ้นได้ ทั้งนี้ให้คณะกรรมการสรรหาประกาศรับสมัครโดยกําหนดรายละเอียดเกี่ยวกับคุณสมบัติของผู้สมัครให้เป็นไปตามมาตรฐานกําหนดตําแหน่งที่องค์กรกลางบริหารงานบุคคลในสํานักงานศาลรัฐธรรมนูญ (อ.ศร.) กําหนด และกําหนดรายละเอียดขอบเขตงานในหน้าที่ ลักษณะงาน และข้อมูลอื่นที่จําเป็นสําหรับตําแหน่งเลขาธิการสํานักงานศาลรัฐธรรมนูญ (3) ให้คณะกรรมการสรรหาตรวจสอบคุณสมบัติผู้สมัครเข้ารับการสรรหาและดําเนินการสรรหาโดยพิจารณาจากความรู้ ความสามารถ ความประพฤติ คุณธรรมจริยธรรม ภาวะผู้นําประวัติการรับราชการและประสบการณ์ โดยจะต้องเสนอผลงานอันเป็นที่ประจักษ์มาด้วย ทั้งนี้ตามวิธีการที่คณะกรรมการสรรหากําหนด (4) เมื่อคณะกรรมการสรรหาพิจารณาแล้วให้เสนอบัญชีรายชื่อผู้ที่ได้รับการสรรหาจํานวนไม่เกินสามราย โดยเรียงลําดับชื่อตามตัวอักษรพร้อมทั้งระบุเหตุผลและความเหมาะสมของผู้ที่ได้รับการสรรหาดังกล่าวต่อประธานศาลรัฐธรรมนูญ เพื่อประกอบการพิจารณาเสนอขอความเห็นชอบต่อคณะตุลาการศาลรัฐธรรมนูญ (5) กรณีที่คณะกรรมการสรรหาได้ดําเนินการตามข้อ 9 วรรคสอง (4) แล้ว เห็นว่าไม่มีผู้ใดสมควรได้รับการสรรหาให้รายงานต่อประธานศาลรัฐธรรมนูญแล้วเริ่มดําเนินการตามข้อ 9 วรรคสอง (2) (3) และ (4) ใหม่"ผู้มีอํานาจลงนาม - ประกาศ ณ วันที่ 4 มีนาคม พ.ศ. 2563 นุรักษ์ มาประณีต ประธานศาลรัฐธรรมนูญ